Einsatzkommando 14

**Einsatzkommando 14** bola spolu s Einsatzkommandom 13 jadrom väčšej skupiny Einsatzgruppe H (celý nemecký názov: *[[Einsatzgruppen]] der Sicherheitspolizei und des [[Sicherheitsdienst|Sicherheitsdienstes]]*) nemeckých policajných a bezpečnostných síl pôsobiacich na Slovenskom území v priebehu a po skončení Slovenského národného povstania. Obe komandá boli založené v dňoch 30. až 31. augusta 1944 v Brne a na Slovensko boli vyslané v súvislosti s vypuknutím SNP, pričom sa stali zodpovedné za množstvo vojnových zločinov. Ich veliteľom bol SS-obersturmbannführer Josef Witiska, jemu podriadeným hlavným veliteľom Einsatzkommanda 14 bol SS-hauptsturmführer Georg Heuser.

## Činnosť
Jednotky Einsatzgruppe H vstúpili na Slovensko z Brna 1. septembra 1944. Organické časti  Einsatzgruppe H okrem Einstatykománd 13 a 14 tvorili: Sonderkommando 7a, Sonderkommando ZbV 15, Kommando ZbV 29 a od konca januára 1945 aj Kommando ZbV 27. Do pôsobnosti Kommanda ZbV 27 so sídlom v Prešove od septembra 1944 až do konca januára 1945 patrilo celé územie východného Slovenska. Po presune na stredné Slovensko (veliteľstvo v Žiline) pokračovalo komando vo svojej činnosti v novozriadených oporných bodoch v Ružomberku a Trstenej, ale výrazne sa podieľali aj na represiách v priestore Žilina – Čadca. Spolupracujúcou protipartizánskou jednotkou bola Abwehrgruppe 218 (Edelweiss). 

Prvým sídlom veliteľstva Einsatzkommanda 14 sa stali Topoľčany dobyté nemeckou skupinou SS Schill 3. septembra 1944. Od októbra 1944 sa sídlom štábu Einsatzkommanda 14 stala Banská Bystrica, kde bol za veliteľa určený SS-obersturmführer Kurt Deffner. Od novembra 1944 malo svoje dočasné oporné body aj v Novej Bani, Žarnovici a Krupine. Do marca 1945 pôsobilo Einsatzkommando 14 v okresoch Banská Bystrica, Zvolen, Brezno nad Hronom, Banská Štiavnica, Kremnica, Dobšiná, Revúca, Hnúšťa, Lovinobaňa, Krupina, Modrý Kameň a Nová Baňa. Veliteľ oporného bodu v Novej Bani (sídlo bolo v podnikovej vilke Pohronských sklární) a v Žarnovici, bol kriminálny tajomník SS-scharfuhrer Otto Mai (vo funkcii bol do 28. februára 1945). Ďalší (neoverní) velitelia Einsatzkommando 14 boli:
* sturmbannfuhrer dr. Hans JASKULSKI
* untersturmfuhrer WINTER
* sturmscharfuhrer Johann WEIN
* obersturmfuhrer Johannes HOSSBACH
* sturmscharfuhrer Walter KROGER
* obersturmfuhrer Walter GROSS
* untersturmfuhrer Hans PREYER
* obersturmfuhrer Fritz RAMTHUN
* scharfuhrer Anton KANDZIK
* oberscharfuhrer Andreas INHOFER
* scharfuhrer Maximilian Bayer 

## Zločiny
* 23. 10. 1944 príslušníci tohto komanda z oporného bodu Baťovany (Partizánske) zavraždili 13 občanov z obce Velké Uherce v banskej štôlni, v priestore vojenského objektu v Zemianskych Kostolanoch. V snahe zahladiť vraždy, náložou zavalili vstup do štôlne. 

* Vo Zvolene v novembri 1944 jednotka zavraždila 128 ľudí (z toho 36 žien a 6 detí), neskôr nájdených v 6 masových hroboch. 
*Neskôr komando vraždilo aj v okresoch Prievidza, Svätý Kríž nad Hronom, Toplčany, Nitra, Zlaté Moravce a Hlohovec. 
*V januári a februári 1945 príslušníci komanda vraždili pri Kováčovej, kde bolo po vojne odokrytých 8 masových hrobov so 105 obeťami.
* Spolu so slovenskými kolaborantmi a zradcami Einsatzkomando 14 zajalo 3. novembra 1944 v Pohronskom Bukovci veliteľov povstania, generálov Viesta a Goliana.  (v dome Jozefíny Rybárovej SD z Banskej Bystrice pod velením SS -hauptsturmführera Jenscha a za priamej asistencie SS - sturmscharführera Róberta Piecka.)
* od 5. novembra 1944 do 17. marca 1945 pod velením Kurta Deffnera členovia Einsatzkommanda 14 spolu s príslušníkmi POHG povraždili v Kremničke najmenej 747 osôb. 
* 12. decembra zavražili príslušníci oporného bodu Einsatzkomanda 14 v Brezne na Krtičnej 22 mužov, 8 žien a 1 dieťa, väzňov väznice v Brezne.
* 14. decembra 1944 príslušníci oporného bodu Krupina Einsatzkommanda 14 a 5. poľnej roty HG v Krupine v lokalite Starý Hostinec zavraždili 13 občanov židovského a rómskeho pôvodu.
* Jednotka spolupracovala s protipartizánskou jednotkou Abwehrgruppe 218 (Edelweiss), s ktorou sa podieľala na zajatí príslušníkov anglo-americkej styčnej misie na Vianoce 1944 na Veľkom boku.  
* Podieľali sa na vraždách vlastencov, väzňov z Okresného súdu v Novej Bani, pri obciach Veľké Pole a Píla, v ktorých bývala nemecká menšina.Od 8. do 24. decembra 1944 zavraždili v tomto priestore bez vynesenia rozsudku 31 osôb, ktoré podozrievali z finančnej podpory Slovenského národného povstania, z organizovania zbrojnej výroby a pokračujúceho napomáhania partizánskeho hnutia. Pri obci Veľké Pole popravili 15 osôb, ktoré našli smrť v dvoch hromadných hroboch a pri obci Píla 16 osôb, ktoré zahrabali do štyroch masových hrobov. Medzi poslednými zavraždenými v Píle bol aj riaditeľ pivovaru vo Vyhniach Jaroslav Reiman a jeho ďalší spolupracovníci: František Pocta, Vojtech Kokeš, Karol Kršík a bývalý okresný policajný náčelník Vojtech Hanuliak. 
* od 4. do 11. januára1945 príslušníci vykonali vraždy vo vápenke v Nemeckej, kde popravovali osoby ranou do tyla. Ich mŕtve telá následne padali do pece vápenky. Presný počet obetí vraždenia v Nemeckej je v súčasnosti odhadovaný na približne 400. 

* 16. februára 1945 všetky domy obce Priechod vyrabovali a podpálili. Úplne zhorelo 166 domov aj s hospodárskymi staviskami, 7 zhorelo čiastočne. Pri pokuse hasiť oheň fašisti zastrelili Jána Chabadu a Michala Mlynarčíka. V katastri obce 11. marca 1945 nacisti usmrtili ďalších 7 obyvateľov Priechodu.
Nechvalne známym sa stali aj protipartizánske akcie, pri ktorých boli vypálené a vydrancované partizánske obce Kalište (18. marca 1945) a Baláže. Jednotka zaživa upálila 9 občanov Kališťa priamo v ich domoch a 12 ranených partizánov v bunkri blízko obce. Ďalších 5 obyvateľov bolo zastrelených v obci a 19 blízko neďalekej Moštenice.

## Prehľad miest ďalších represálí
Zoznam ďalších obcí postihnutých represáliami v stredoslovenskom kraji (bez presnej identifikácie dátumu, obetí a páchateľov): 
* Banská Bystrica - Strelnica
* Banská Bystrica - Zvolenské Nemce
* Banská Štiavnica
* Braväcovo
* Brezno
* Čierny Balog
* Donovaly (a osady Bully, Polianka, Mistríky)
* Harmanec
* Hiadeľ
* Horná Mičiná
* Hronec
* Ilija
* Kalište
* Lom nad Rimavicou
* Ľubietová
* Medzibrod
* Moštenica
* Motyčky (osady Štubňa a Jergaly)
* Podkonice
* Podhronský Bukovec
* Poniky
* Sihla
* Slovenská Ľupča
* Staré Hory (osady Turecká a Richtárová)
* Strelníky (predtým Šajba)
* Švermovo (predtým Telgárt)
Celkovo je jednotka Einsatzkommando 14 považovaná za najaktívnejšiu nacistickú represívnu zložku, ktorá zasiahla na Slovenskom území po skončení povstania.

Einsatzkommando 14 bolo, podľa Jána Stanislava a Stanislava Mičeva na Slovensku zodpovedné za vraždu 2876 osôb. Komando sa spomedzi jednotiek Einsatzgruppy H najvýraznejšie podieľalo na represáliách voči Rómom.

## Potrestanie
Len veľmi málo členov Eisatzkommanda 14 bolo po vojne za svoje zločiny potrestaných. Veliteľ Einsatzgruppe H Josef Witiska bol zadržaný v americkej okupačnej zóne, pred plánovaným vydaním do Československa spáchal v roku 1946 samovraždu. Veliteľ Einsatzkommanda 14 Georg Heuser sa vyhýbal trestu až do roku 1959, keď bol prvýkrát zatknutý a začal s ním súdny proces v súvislosti so zločinmi, ktoré spáchal ešte v Sovietskom zväze. Bol odsúdený na 15 rokov väzenia, podmienečne bol prepustený v roku 1969. Obvinenia v súvislosti so zločinmi spáchanými na Slovensku boli voči nemu vznesené nemeckou prokuratúrou až na konci 80. rokov, súdny proces s ním sa však začať už nestihol, keďže zomrel v roku 1989.

## Referencie

## Použitá literatúra
* 

Kategória:Nemecké a iné jednotky nasadené na potlačenie Slovenského národného povstania a partizánov
Kategória:Schutzstaffel
Kategória:Nemecké vojenské jednotky druhej svetovej vojny